На основу члана 32. Закона о локалној самоуправи („Сл. гласник РС“, бр. 129/2007, 83/2014-др. закон, 101/2016-др. закон, 47/2018 и 111/2021-др. закон), члана 40. Статута Општине Кладово („Сл. лист Општине Кладово“, бр. 7/2019), члана 9. Одлуке о грађевинском земљишту („Сл. лист Општине Кладово“, бр. 1/2018, 7/2018 и 13/2019) и члана 99. Закона о планирању и изградњи („Сл. гласник РС“, бр. 72/2009, 81/2009- исправка, 64/2010-одлука УС, 24/2011, 121/2012, 42/2013-одлука УС, 50/2013-одлука УС, 98/2013-одлука УС, 132/2014, 145/2014, 83/2018, 31/2019, 37/2019-др.закон, 9/2020 и 52/2021), Скупштина општине Кладово, на седници одржаној дана 07.11.2022. године, доноси: 

О Д Л У К У
I
Покреће се поступак отуђења неизграђеног грађевинског земљишта из јавне својине Општине Кладово, путем јавног надметања, и то за:
· кп.бр. 1591, потес „Село“, остало природно неплодно земљиште, површине 0.06,91ха, земљиште у грађевинском подручју, у јавној својини Општине Кладово, уписана у Листу непокретности број 951, КО Костол,

по почетној цени у износу од 80.000,00 (словима: осамдесет хиљада) динара по једном ару.

II
Поступак отуђења неизграђеног грађевинског земљишта из јавне својине Општине Кладово, путем јавног надметања, спроводи Комисија за прибављање и располагање непокретностима у јавној својини Општине Кладово, образована Решењем Општинског већа Општине Кладово, бр. 02-20/2016-II од 29.06.2016. године, о образовању Комисије за прибављање и располагање непокретностима у јавној својини Општине Кладово и Решењем Општинског већа Општине Кладово бр. 02-13/2021-II од 06.07.2021. године о разрешењу и именовању члана Комисије за прибављање и располагање непокретностима у јавној својини Општине Кладово
III
Комисија је дужна да у року од 8 (словима: осам) дана од дана окончања јавног надметања, достави Скупштини општине Кладово записник о спроведеном поступку јавног надметања са предлогом решења о отуђењу земљишта.
Образложење

Поступајући по захтеву Јанковић (Паулина) Љубише из Београда, Вождовац, Браће Јерковића, број 092/2/16, поднетог преко адвоката Поповић Михајла из Кладова, ул. И. Л. Рибара, број 28, а заведеног код овог органа под бројем 463-17/2022-III-01, Општинска управа Кладово, Одсек за имовинско-правне послове, правну помоћ и скупштинске послове је у редовном поступку, по службеној дужности, обезбедио податке из Одељења за урбанизам, грађевинарство и послове управног надзора, односно Информацију о локацији број: 351-123/2022-III-04 од 14.09.2022. године, из које је утврђено да се кп.бр. 1591 КО Костол, налази у границама Просторног плана општине Кладово за који постоји шематски приказ насеља Костол, као јавна својина Општине Кладово у оквиру грађевинског подручја насељеног места као земљиште за породично становање и да је у оквиру грађевинског подручја насељеног места дозвољена изградња стамбених објеката, породичних и вишепородичних; мешовитих, стамбено – пословних објеката; економских објеката у функцији пољопривреде; објеката услужних, трговинских, угоститељских и занатских делатности; мањих производних погона; хотела (до 50 лежајева) и пансиона; објеката у функцији развоја туризма до 800m² површине комплекса; објеката социјалног стандарда: школе, дечије установе, амбуланте, ветеринарске станице, домови културе и сл.; спортско рекреативних објеката, паркова, дечијих игралишта и сл.; верских објеката, док је забрањена изградња сточних фарми и депонија отпада. Даље је утврђено да је највећи дозвољени индекс изграђености 1,6, највећи индекс заузетости 50%, највећа дозвољена спратност  за стмбене и стамбено – пословне објекте је П+2+Пк, а висина надзитка поткровља износи највише 1,60m, док минимални ниво комуналне опремљености подразумева обезбеђен прикључак на електричну енергију, обезбеђен прикључак на локалну водоводну мрежу или пијаћу воду из санитарно исправног бунара и регулисано одвођење и испуштање отпадних вода, прикључком на канализациону мрежу или обезбеђењем постројења за сакупљање, пречишћавање и одвођење отпадних вода, у складу са Законом о водама („Сл. гласник РС“, бр. 30/10)
У даљем току поступка, прибављена су мишљења надлежних предузећа, те је тако у извештају ЈП „Јединство“ Кладово, број 57-21/22 од 02.09.2022. године, наведено да приликом изградње објеката на земљишту које је предмет отуђења из јавне својине Општине Кладово постоје локацијски услови за прикључење на уличну водоводну мрежу PVC Ø 110 у улици Димитрија Туцовића на кп.бр. 1550 КО Костол, трасирану јавном површином (земљаном површином) испред кп.бр. 1591 КО Костол и фекалну канализациону мрежу у окно фекалног колектора Ø 250mm (дубине 1,40m), изграђено на јавној површини испред суседне кп.бр. 1592 КО Костол, са напоменом да је за потребе прикључивања у окно фекалног колектора Ø 250mm (дубине 1,40m), изграђено на јавној површини испред суседне кп.бр. 1592 КО Костол потребно прекопати избетонирану јавну површину испред суседне кп.бр. 1592 КО Костол, као и да унутар кп.бр. 1591 КО Костол не постоје изграђене јавне водоводне и канализационе инсталације које би представљале сметњу при изградњи објекта.

У извештају ЕПС Дистрибуција, Огранак „Електродистрибуција Зајечар“ Зајечар, Пословница Кладово, број 7/2022 од 31.08.2022. године, стоји да за поменуту кп.бр. 1591 КО Костол постоје електроенергетски услови за прикључење стамбеног објекта на н.н. мрежу, и да за потребе напајања електричном енергијом планиране парцеле треба изградити прикључак на постојећу нисконапонску мрежу, те да мерно место за регистровање испоручене електричне енергије мора бити ван комплекса објекта, тј. на линији разграничења плаца и јавне површине, а прецизни технички услови за прикључење објекта на електродистрибутивну мрежу биће дати тек када се инвеститор изјасни о захтеваној једновременој снази преко обједињене процедуре.
На основу Одлуке о разврставању грађевинског земљишта на територији Oпштине Кладово на просторне јединице – зоне („Сл. лист Општине Кладово“, бр. 1/2010 и 1/2015) утврђено је да се предметна парцела налази у четвртој зони, за коју је Одлуком о тржишној вредности неизграђеног грађевинског земљишта у јавној својини Општине Кладово („Сл. лист општине Кладово“, бр. 1/2014 и 1/2015) прописана тржишна вредност  - цена у износу од 80.000,00 (словима: осамдесет хиљада) динара по једном ару.

ПРАВНИ ОСНОВ за доношење Одлуке о покретању поступка отуђења неизграђеног грађевинског земљишта из јавне својине Општине Кладово, путем јавног надметања, представљају одредбе члана 99. става 1. става 2. и става 7. Закона о планирању и изградњи („Сл. Гласник РС“, бр. 72/2009, 81/2009- исправка, 64/2010-одлука УС, 24/2011, 121/2012, 42/2013-одлука УС, 50/2013-одлука УС, 98/2013-одлука УС, 132/2014, 145/2014, 83/2018, 31/2019, 37/2019-др.закон, 9/2020 и 52/2021) којима је прописано да се отуђење неизграђеног грађевинског земљишта у јавној својини спроводи јавним надметањем или прикупљањем понуда јавним огласом, по тржишним условима, у складу са законом; да отуђење грађевинског земљишта из става 1. овог члана, када је власник грађевинског земљишта у јавној својини  Република Србија, спроводи Републичка дирекција за имовину Републике Србије, односно надлежни орган аутономне покрајине, када је власник грађевинског земљишта у јавној својини аутономна покрајина, а да отуђење грађевинског земљишта, када је власник грађевинског земљишта у јавној својини јединица локалне самоуправе спроводи једница локалне самоуправе, односно лице из члана 94. става 2. овог закона; као и да се грађевинско земљиште у јавној својини не може отуђити или дати у закуп, ако није донет плански документ на основу кога се издају локацијски услови, односно грађевинска дозвола.
Чланом 32. Закона о локалној самоуправи („Сл. Гласник РС“, 129/2007, 83/2014-др. закон, 101/2016-др. закон и 47/2018), чланом 40. Статута Општине Кладово („Сл. Лист Општине Кладово“, бр. 7/2019) и чланом 9. Одлуке о грађевинском земљишту („Сл. Лист Општине Кладово“, бр. 1/2018, 7/2018 и 13/2019) предвиђена је надлежност Скупштине општине Кладово за доношење предметне Одлуке.
Број:463-26/2022-I
У Кладову, 07.11.2022. године

Скупштина општине Кладово

Секретар                                                                                                       Председник

Бранислав Јордачевић                                                                           Аређина Радован
